1,650 จุด ราคาถูกหรือยัง
เมื่อวันศุกร์ที่ผ่านมา (9 ส.ค.)
12 ส.ค. 2562

ลูบคมตลาดทุน : ธนะชัย ณ นคร
เมื่อวันศุกร์ที่ผ่านมา (9 ส.ค.)
ดัชนีตลาดหุ้นไทยปิด 1,650.64 จุด ลดลง 14.48 จุด
มูลค่าการซื้อขายกว่า 59,240 ล้านบาท
ดัชนีปิดระดับนี้ แน่นอนว่า นักลงทุนอาจจะมีคำถาม ตลาดหุ้นไทยราคามันถูกหรือยังล่ะ
เพราะดัชนีระดับนี้ หุ้นไทยจะมี P/E แค่ 15.80 เท่าเองนะ
หากมองในประเด็นของ P/E ก็อาจจะบอกว่า น่าจะถูกแล้วนะ และเห็นนักวิเคราะห์หลายคนมองว่าเป็นแนวรับที่แข็ง และน่าจะมีแรงเข้ามารับซื้อเยอะ
ทว่า การดู P/E รวมของตลาดไม่ได้บ่งบอกว่าหุ้นไทย “ถูก” หรือ “แพง” ไปทั้งหมด
เพราะหุ้นบางกลุ่ม บางตัวที่ปรับหรือวิ่งขึ้นไป กระทั่งเกินกว่าราคาเป้าหมาย กระทั่งแพงเกินไป
และแม้ช่วงที่ผ่านมาราคาหุ้นจะปรับลดลงมาบ้าง
แต่ราคาอาจจะยังไม่ถูกพอ หรือยังแพงอยู่นั่นเอง
เช่นเดียวกันกับหุ้นบางตัวแม้ว่าราคายังถูกอยู่ แต่เมื่อดูจากปัจจัยเสี่ยง หรือปัจจัยลบแล้ว ทำให้นักลงทุนไม่กล้าเข้าไปลงทุนในหุ้นนั้น ๆ ทำให้ดัชนีเคลื่อนไหวในกรอบแคบ
ยังมีอีกมุมมองครับ
นั่นคือ ปัจจัยลบยังรุมเร้าตลาดหุ้นไทย (รวมถึงแห่งอื่น ๆ ) โดยเฉพาะจากต่างประเทศ
อย่างเทรดวอร์น่ะ ยังเอาแน่นอนอะไรไม่ได้ เพราะทั้งสหรัฐฯ และจีน ยังไม่มีท่าทียอมกันง่าย ๆ
นี่ยังไม่รวมเรื่องประเทศจีนลดค่าเงินหยวนอีก
และเศรษฐกิจโลกมีแนวโน้มชะลอตัว
ดังนั้น มีโอกาสที่ดัชนีจะลงไปต่ำกว่า 1,650 จุดอีกแน่นอน หากมองในปัจจัยลบทั้งหมดที่ว่ามานี้
ภายใต้ทฤษฎี หรือประเด็นลบที่ว่ามานี้
ก็ยังพอมีประเด็นบวกในแง่ที่ว่า แม้ปัจจัยลบต่างประเทศจะรุมเร้าหนักมาก
แต่หากนักลงทุนมองตลาดหุ้นในด้านของ “ผลตอบแทนเงินปันผล” ก็จะพบว่า ผลตอบแทนของตลาดหุ้นยังคงสูงกว่าผลตอบแทนของพันธบัตรรัฐบาล (แต่หุ้นมีความเสี่ยงมากกว่า)
และนี่คือโอกาสของนักลงทุนระยะปานกลาง ถึงระยะยาวที่จะเข้าซื้อหุ้นที่ราคาลงมาค่อนข้างมาก
เป้าหมายก็เพื่อผลตอบแทนเงินปันผลนั่นแหละ
หากมีนักลงทุนจำนวนมาก เข้าซื้อหุ้นด้วยเหตุผลของอัตราผลตอบแทนเงินปันผลที่อยู่ระดับสูง ก็น่าจะพอช่วยให้หุ้นไม่ลง หรือร่วงหลุดไปมากกว่านี้
มีการประเมินผลประกอบการของบริษัทจดทะเบียน (บจ.) ไตรมาส 2/2562 ด้วย
หากออกมาดี หรือมากกว่าที่คาดการณ์กันไว้
ก็จะเป็นเซนติเมนต์เชิงบวกกับตลาดหุ้นได้ โดยเฉพาะหุ้นตัวใหญ่ ๆ  หรือบิ๊กแคปทั้งหลาย
แต่ล่าสุด CPALL เมื่อวานนี้แจ้งงบไตรมาส 2 กำไรสุทธิ 4,794 ล้านบาทแทบจะไม่เปลี่ยนแปลงจากกำไรไตรมาส 2/2561
ตัวเลขกำไรนี้ ถือว่า เป็นไปตามที่บางโบรกฯ คาดไว้
แต่อาจจะต่ำกว่าคาดการณ์ของบางโบรกฯ
โดยสรุปแล้วไม่ได้มีเซอร์ไพรส์เชิงบวกให้เห็น
จึงต้องรอลุ้นหุ้นบิ๊กแคปตัวอื่น ๆ ที่จะประกาศออกมาในช่วง 2-3 วันนี้ว่า เป็นอย่างไร
สมมุติว่าหากหุ้นตัวใหญ่ออกมาไม่ดีนัก
แต่หุ้นขนาดกลางและเล็ก หากมองในด้านภาพรวมออกมาดี และมากกว่าที่คาดกันไว้
ก็ยังพอเป็นประเด็นเชิงบวกได้อยู่
แต่หากไม่มีอะไรที่เป็นเซอร์ไพรส์เลย และผลประกอบการยังต่ำกว่าคาดการณ์หรือเป็นไปตามคาดการณ์
ว่ากันว่า ดัชนีที่ระดับ 1,650 จุด นั้น
ยังไม่ถือว่า (ราคา) ถูก